Ronyas badeferie på Mallorca - Make-A-Wish Danmark
Ronyas badeferie på Mallorca
I juli 2017 havde vores fantastiske frivillige 🙏 Line og Charlotte planlagt at besøge Ronya ❤️ men da den søde pige pludselig blev indlagt, måtte besøget desværre aflyses 😢 Generelt har Ronya været igennem en del indlæggelser, og det har taget hårdt på hende, både fysisk og psykisk. Derfor besluttede hendes mor at kontakte os hos Make-A-Wish Danmark for at give sin datter lidt opmuntring.
Den 3. oktober 2017 bankede Line og Charlotte på døren hos den lille familie bestående af mor, far og lillesøster Arya 👨‍👩‍👧‍👧 og Ronya fortalte om sit største ønske: en ferie til et varmt sted sammen med familien. Destinationen var ikke så vigtig – så længe der var mulighed for at bade i pool og ved strand 🌊🤽‍♀️
Søde Ronya fik sit ønske opfyldt, og i maj 2018 rejste familien afsted til Mallorca for at nyde en uge i sydens sol ☀️🏝️ Vores ønskebarn var desværre lidt uheldig med helbredet dernede og måtte i kontakt med lægen, men trods dét havde familien en fantastisk tur og kom hjem med masser af dejlige oplevelser og minder i bagagen. Efter rejsen fik vi denne søde hilsen fra Ronya:
“Tak for at opfylde mit ønske om at komme på badeferie. Min familie og jeg havde en dejlig ferie på Mallorca. Det var dejligt at være sammen som familie, uden at skulle bekymre sig om sygdom, medicin, lægebesøg osv.
Jeg fik en masse gode oplevelser og dejlige minder. Vi var blandt andet på en hestefarm, hvor vi kunne ride på ponyer og opleve en masse andre dyr og fodre dem. Vejret drillede lidt nogle dage, men derfor nød vi alligevel øen og lejede en fed gul jeep og kørte rundt. Det var dejligt endelig at kunne komme på ferie, for jeg havde været isoleret længe og været indlagt mange gange, så det var skønt at komme på ferie efter 2 år.”
Vi ønsker dig og din familie alt det bedste fremover, Ronya ❤️
Tusind tak til Bravo Tours for at hjælpe os med at opfylde Ronyas ønske om en rejse med familien!
To søstre nyder en lækker drink
Gederne fodres
Høj sol på den skønne sandstrand
Skønne og glade Ronya på Mallorca
På farten i en gul jeep
Søde Ronya nyder Mallorca med familien
Udsigt over poolen fra lejligheden